Diari Oficial de la Generalitat Valenciana


Sumari del DOGV 9077, del 06-05-2021 (2021/4832)

ORDRE 2/2021, de 30 d'abril, de la Conselleria d'Economia Sostenible, Sectors Productius, Comerç i Treball, per la qual es regula l'Observatori de Distribuïdors d'Assegurances i Reassegurances de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2021/04/30/2/dof/vci/html**

### Dades del document

Número de DOGV
:   9077

Data del DOGV
:   06-05-2021

Secció del DOGV
:   I. DISPOSICIONS GENERALS

Número del document
:   2021/4832


Data del document
:   30-04-2021

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Ordre

Anàlisi jurídica

 Descriptors 

:   * Conselleria d'Economia Sostenible, Sectors Productius, Comerç i Treball
    * professió d'assegurances
    * assegurança
    * coassegurança
    * companyia d'assegurances
    * legislació

ORDRE 2/2021, de 30 d'abril, de la Conselleria d'Economia Sostenible, Sectors Productius, Comerç i Treball, per la qual es regula l'Observatori de Distribuïdors d'Assegurances i Reassegurances de la Comunitat Valenciana. [2021/4832]  
PREÀMBUL  
  
L'article 49.3 de l'Estatut d'Autonomia de la Comunitat Valenciana estableix que la Generalitat té competència exclusiva, sense perjudici del que es disposa en l'article 149 de la Constitució i, si escau, de les bases i ordenació de l'activitat econòmica general de l'Estat, sobre els mediadors d'assegurances. Igualment, l'article 49.1.3a configura la competència de la Generalitat en matèria procedimental.   
L'article 17 del Decret 199/2020, de 4 de desembre, del Consell, de regulació de la distribució d'assegurances a la Comunitat Valenciana, ha creat l'Observatori de Distribuïdors d'Assegurances i Reassegurances i l'ha fet dependre de la conselleria competent en distribuïdors d'assegurances.  
El decret configura l'Observatori com un òrgan col·legiat, consultiu i assessor en matèria de distribuïdors d'assegurances i reassegurances, que actua com un òrgan d'informació, consulta i assessorament de la conselleria competent.  
Igualment, el decret recull que el règim d'organització i funcionament, així com la determinació de la seua composició s'hauran d'establir mitjançant una ordre de la conselleria competent en distribuïdors d'assegurances i reassegurances.  
S'han complit els principis de bona regulació que es recullen en l'article 149.1 de la Llei 39/2015, d'1 d'octubre, del procediment administratiu comú de les administracions públiques.  
Efectivament, la norma és necessària per a desenvolupar l'article 17 del Decret 199/2020, de 4 de desembre, del Consell, de regulació de la distribució d'assegurances a la Comunitat Valenciana. Compleix el principi de seguretat jurídica perquè la seua finalitat és establir les regles de funcionament del Consell i dels seus membres. Garanteix la transparència del funcionament d'aquest a través de la seua pròpia regulació i del règim de les seues reunions. Compleix els principis d'eficàcia i eficiència del seu funcionament en permetre, fins i tot, les reunions a distància i, finalment, utilitza mitjans proporcionals per a assegurar els seus treballs, sense incrementar la despesa pública.  
La norma es compon de huit articles distribuïts en dos capítols, dues disposicions addicionals i dues disposicions finals.  
Han sigut consultades les associacions professionals i els col·legis professionals de mediadors d'assegurances privades.  
D'acord amb el que s'ha exposat, i en virtut de les facultats que em confereix l'article 28 e) de la Llei 5/1983, de 30 de desembre, del Consell, i conforme amb el Consell Jurídic Consultiu de la Comunitat Valenciana,  
  
  
ORDENE  
  
CAPÍTOL I  
Disposicions generals  
  
Article 1. Objecte de la norma  
És objecte d'aquesta disposició la regulació de la composició, estructura, funcions i règim de funcionament de l'Observatori de Distribuïdors d'Assegurances i Reassegurances, creat per l'article 17 del Decret 199/2020, de 4 de desembre, del Consell, de regulació de la distribució d'assegurances a la Comunitat Valenciana.  
  
Article 2. Naturalesa i adscripció  
1. L'Observatori es configura com un òrgan col·legiat de consulta i assessorament de la Generalitat en matèria de distribuïdors d'assegurances i reassegurances.  
2. S'adscriu a la conselleria competent en matèria de distribuïdors d'assegurances i reassegurances.  
  
Article 3. Règim jurídic  
L'Observatori de Distribuïdors d'Assegurances i Reassegurances es regirà per aquesta ordre, per les seues pròpies normes de funcionament i, en allò no previst, pel que s'ha disposat en els articles 15 a 18 de la Llei 40/2015, d'1 d'octubre, de règim jurídic del sector públic.  
  
  
CAPÍTOL II  
Funcions, composició, estructura i funcionament  
  
Article 4. Funcions  
A l'Observatori de Distribuïdors d'Assegurances i Reassegurances li corresponen les funcions següents:  
1. Actuar com a òrgan de consulta i assessorament de la Generalitat en matèria de distribuïdors d'assegurances i reassegurances.  
2. Proposar l'elaboració d'estudis, informes i propostes normatives o d'actuació que es consideren d'interés.  
3. Conéixer els projectes de disposicions de caràcter general que versen sobre la distribució d'assegurances i reassegurances, i informar-ne.  
4. Sol·licitar informació de les administracions públiques competents sobre matèries d'interés general o sectorial que afecten la distribució d'assegurances.  
5. Impulsar la col·laboració i el diàleg amb altres organismes anàlegs, administracions públiques i entitats públiques o privades les competències o les activitats de les quals estiguen relacionades amb la distribució d'assegurances.  
6. Qualssevol altres funcions que li siguen atribuïdes per altres disposicions.  
  
Article 5. Composició i estructura  
1. L'Observatori de Distribuïdors d'Assegurances i Reassegurances estarà integrat pels membres següents:  
a) Presidència. El president serà la persona titular de la direcció general amb competències en distribuïdors d'assegurances i reassegurances o persona en qui delegue.  
b) Vicepresidència. El vicepresident serà designat pel Ple de l'Observatori entre un dels vocals.  
c) Vocals. El nombre màxim de vocals serà de cinc, incloent-hi el vicepresident designat.  
d) Secretaria. La Secretaria serà exercida pel titular de l'òrgan amb competències en distribuïdors d'assegurances i reassegurances de la direcció general, que tindrà veu però no vot en les deliberacions. La Secretaria podrà ser assistida en les seues funcions pel personal dels col·legis i associacions.  
2. L'Observatori de Distribuïdors d'Assegurances i Reassegurances actuarà en ple i es procurarà la presència equilibrada de dones i homes.  
3. El Ple es podrà constituir, convocar i celebrar les seues sessions, adoptar acords i remetre actes tant de manera presencial com a distància.  
  
Article 6. Proposta, designació i nomenament  
1. La distribució dels vocals serà la següent:  
a) Tres vocals en representació del Consell de Col·legis de Mediadors d'Assegurances de la Comunitat Valenciana i de les associacions de distribuïdors d'assegurances de la Comunitat Valenciana, que seran proposats: dos pel Consell i un per les associacions.  
b) Dos vocals en representació de la Generalitat, que seran proposats, almenys un per la Direcció General de Comerç, Artesania i Consum de la Conselleria d'Economia Sostenible, Sectors Productius, Comerç i Treball, i un altre per la Direcció General de Tributs i Joc de la Conselleria d'Hisenda i Model Econòmic, entre els caps de servei o òrgans amb jerarquia superior.   
2. Les entitats i associacions representades en l'Observatori proposaran per a la seua designació un vocal titular i un vocal suplent.  
3. El nomenament dels vocals titulars de l'Observatori i dels seus suplents es realitzarà per resolució del titular de la direcció general que tinga les competències en matèria de distribuïdors d'assegurances i reassegurances, a proposta de les entitats i associacions representades en aquest.  
4. Les propostes hauran de complir, en tot cas, els requisits establits per aquesta ordre i totes altres disposicions aplicables, i també per les normes específiques reguladores del funcionament de les entitats i associacions proponents. Es procurarà la presència equilibrada de dones i homes.  
  
Article 7. Mandat i cessament  
1. El mandat dels membres del Consell serà de quatre anys, i el seu nomenament podrà ser renovat per períodes iguals. Es procurarà la presència equilibrada de dones i homes en el Consell.  
2. Els vocals de l'Observatori cessaran per qualsevol de les causes següents:  
a) Per cessament en el càrrec que va determinar el seu nomenament.  
b) Per revocació de la designació per part de l'entitat o associació a la qual representa.  
c) Per renúncia.  
d) Per expiració del seu mandat.  
e) Per qualsevol altra causa legal o reglamentària.  
3. En tot cas, en el supòsit de cessament, els nous vocals nomenats continuaran el mandat dels seus predecessors durant el temps que reste per als quatre anys per als quals van ser nomenats.  
  
Article 8. Règim de funcionament  
1. El Ple de l'Observatori es reunirà, com a mínim, en sessió ordinària convocada per la Presidència, dues vegades a l'any. Podrà reunir-se, a més, en sessió extraordinària, quan el convoque la Presidència, a iniciativa pròpia o a sol·licitud de, com a mínim, un terç dels vocals.  
2. La convocatòria per part de la Presidència de les reunions del Ple de l'Observatori s'haurà de remetre als seus membres amb, com a mínim, deu dies naturals d'antelació respecte de la data de realització i en aquesta s'haurà de fixar l'ordre del dia. El termini de la convocatòria podrà reduir-se a quaranta-huit hores en cas d'urgència.  
3. Per a la vàlida constitució del Ple de l'Observatori es requerirà la presència dels titulars de la Presidència, de la Vicepresidència i de la Secretaria o, si escau, dels qui els substituïsquen, i de, com a mínim, la meitat dels vocals membres.  
4. Els acords del Ple seran adoptats per majoria de vots dels assistents, i dirimirà els empats el vot de qui presidisca la sessió.  
5. Al president o presidenta del Ple de l'Observatori el substituirà el vicepresident o vicepresidenta en cas de vacant, absència, malaltia o qualsevol altra causa legal.  
6. En el cas d'impossibilitat justificada d'assistència, els vocals titulars del Ple seran substituïts pel seu vocal suplent. No obstant això, en cas d'impossibilitat d'assistència, podran delegar el seu vot, de manera expressa, en un altre vocal del Ple.  
7. El Ple de l'Observatori podrà crear comissions o grups de treball per a l'estudi de temes específics en matèria de distribució d'assegurances i reassegurances. Així mateix, la Presidència podrà acordar, a proposta de qualsevol dels membres de l'Observatori, la compareixença, en el ple o en les comissions o grups de treball, de representants dels sectors afectats o dels experts que es consideren necessaris. Es procurarà la presència equilibrada de dones i homes en les comissions o grups de treball.  
  
  
DISPOSICIONS ADDICIONALS  
  
Primera. Repercussió pressupostària  
L'aplicació i el desenvolupament d'aquest decret no podrà tindre cap incidència en la dotació de tots i cadascun dels capítols de despesa assignats a la direcció general competent en matèria de distribuïdors d'assegurances i reassegurances, i, en tot cas, hauran de ser atesos amb els seus mitjans personals i materials.  
  
Segona. Constitució  
L'Observatori de Distribuïdors d'Assegurances i Reassegurances es constituirà en el termini màxim d'un mes des de l'entrada en vigor d'aquesta ordre.  
  
DISPOSICIONS FINALS  
  
Primera. Desenvolupament  
Es faculta la persona titular de la direcció general competent en distribuïdors d'assegurances i reassegurances a dictar totes les disposicions que siguen necessàries per al desenvolupament i l'execució del que s'estableix en aquesta ordre.  
  
Segona. Entrada en vigor  
Aquesta ordre entrarà en vigor als 20 dies de la publicació en el Diari Oficial de la Generalitat Valenciana.  
  
València, 30 d'abril de 2021  
  
El conseller d'Economia Sostenible,   
Sectors Productius, Comerç i Treball,  
RAFAEL CLIMENT GONZÁLEZ.


Còpia Permalink ELI